陪諸公遊惠山
作者：汪藻
朝代：宋

paragraphs: 兹山定中腴，秀色乃如許。
連峰積蒼潤，嵐氣亦如雨。
珍泉不浪出，世俗那得取。
羣仙作佛供，灑此玉池股。
甘寒飲天下，瓶盎走膏乳。
兒嬉供茗事，雲散入江渚。
當源起臺殿，下瞰松柏古。
巍基首梁宋，爽氣接吳楚。
我來值佳月，濟勝得嵇吕。
聊分小蒼壁，同振百年羽。
躋攀興未極，落日在林莽。
卻立望翠屏，中流駐鳴櫓。